Mugabe se einde dalk in sigPres. Robert Mugabe van Zimbabwe Die einde mag dalk in sig wees vir Zimbabwe se president, Robert Mugabe, nadat sy getrouste ondersteuners, die oorlogsveterane, glo teen hom gedraai het. ŉ Toenemende aantal veterane het hul steun aan die Nasionale Vereniging van Oorlogsveterane van Zimbabwe (ZNLWVA) toegesê, nadat die organisasie ŉ beroep op die 92-jarige Mugabe gedoen het om uit te tree. Die ZNLWVA het Mugabe ŉ “diktator” genoem en gesweer om hul steun aan die 2018-verkiesing te onttrek indien hy nie aan hul eise voldoen nie. Dumisani Muleya, hoofredakteur van die Independent-koerant, het Vrydag gesê Mugabe gaan ŉ tragiese einde hê indien hy nie toegee nie. “Mugabe se rug is reeds teen die muur. As die oorlogsveterane en nasionale versetbeweging kragte saamsnoer, sal dit sy einde beteken,” het Muleya gesê. Emmerson Mnangagwa, visepresident van die Zanu-PF, het Saterdag teruggeslaan en gesê die oorlogsveterane is “rugstekers”. “Indien hulle waarlik oorlogsveterane is, sal hul nie hul opperbevelvoerder bevraagteken nie. Oorlogsveterane behoort lojaal en toegewyd te wees en ek glo nie diegene wat sulke stellings maak, kan as veterane beskou word nie,” het Mnangagwa gesê. Mugabe moes herhaaldelik die oorlogsveterane se politieke steun gebruik tydens ŉ reeks sleutel-oomblikke in sy heerskappy. Die stigting van die Beweging vir Demokratiese Verandering (MDC) in 1999, was in besonder ŉ waterskeidingsoomblik, waarin die veterane se steun onskatbaar was. Ná die MDC se ondersteunerstal beduidend gegroei het, het die oorlogsveterane duisende plase in wit besit aangeval. Die MDC het aansienlike finansiële en logistieke steun van die wit boere en hul werknemers ontvang en dus was die plaasaanvalle ŉ enorme terugslag in hul verkiesingsveldtog. Talle veterane het plase aan hulself toegeken en sommiges het Mugabe en die Zanu-PF gehelp om aanvalle op MDC-ondersteuners tydens verkiesingstyd te organiseer. Hulle het ook saamtrekke van die MDC in Zanu PF-beheerde gebiede ontwrig. Brian Raftopoulos, ŉ gesoute politieke ontleder, het gesê Mugabe se einde mag wel aangebreek het. “Dit lyk asof Mugabe se bewind tot ŉ einde kom. Dit is hoogs onwaarskynlik vir hom om weer as presidentskandidaat te staan in 2018. Hy sal teen daardie stadium reeds weg wees. Die mense op straat en versetgroepe sê dit reeds en ŉ mens kan dit met jou eie oë sien. Daar is geen respek meer vir Mugabe nie en vrees vir hom neem daagliks af,” het Raftopoulos gesê. “Mugabe kan eenvoudig nie in Zimbabwe se huidige ekonomiese omstandighede oorleef nie. Die gemiddelde Zimbabwiese burger het sy bestaansmiddele heeltemal verloor en die regering het geen beheer oor hul geldeenheid, die Amerikaanse dollar, nie. Hy het gesê geen vertoning van nasionalistiese retoriek kan Mugabe hierdie keer red nie.